Luis Suárez
See artikkel on Uruguay jalgpallurist. Tema nimekaimude kohta vaata artiklit Luis Suárez (täpsustus). Luis Alberto Suárez Díaz (ladina-ameerika hispaania hääldus: [ˈlwis ˈswaɾes]; sündinud 24. jaanuaril 1987 Saltos) on Uruguay jalgpallur, kes mängib ründajana Major League Socceri (MLS) klubis Inter Miami ja Uruguay jalgpallikoondises. Varem on ta mänginud sellistes klubides nagu Groningen, Amsterdami Ajax, Liverpool, Barcelona ja Madridi Atlético. Barcelonas mängis ta aastatel 2014–2020 ning tuli neli korda Hispaania meistriks ja võitis ka Meistrite Liiga. Samuti on ta individuaalselt võitnud kaks Euroopa kuldsaabast. Uruguay jalgpallikoondises on Suárez mänginud 138 korda ja löönud 68 väravat. 2011. aastal tuli ta koondisega Copa América meistriks ning valiti turniiri parimaks mängijaks.